**“Кунлик иш марказлари”ни ташкил этиш ва аҳоли бандлигини таъминлаш**

**Мардонов Баҳодир Бахронович,**

Самарқанд иқтисодиёт ва сервис институти “Рақамли иқтисодиёт” кафедраси докторанти, PhD доценти

boxodir82@mail.ru +998882875535

**Аннотация**

Ушбу мақолада аҳоли бандлигини таъминлаш муаммолари ва уларни ечимлари келтирилган. Шунингдек, кунлик меҳнат бозори ҳолати таҳлил этилган. Кунлик иш марказининг афзалликлари келтирилган. Кунлик иш марказини ташкил этиш йўллари ва вазифалари кўрсатилган, ишлаш механизми ишлаб чиқилган.

**Таянч сўз ва иборалар:** меҳнат, даромад, иш ҳақи, ишчи кучи, кредит, меҳнат унумдорлиги, ишсизлик, бандлик.

**Организация «Центров ежедневной работы» и обеспечение занятости населения**

Мардонов Баходир БахроновичСамаркандский институт экономики и сервиса
докторант кафедры «Цифровая экономика», доцент

boxodir82@mail.ru +998882875535

**Аннотация**

В данной статье представлены проблемы обеспечения занятости населения и пути их решения. Также анализируется повседневная ситуация ан рынке труда. Обознечены пути и задачи организации ежедневного рабочего центра, разработан механизм работы

**Ключевые слова:** труд, доход, заработная плата, кредит, производительность труда, безработица, занятость*.*

**Organization of “daily work centers” and ensuring employment of the population**

Mardonov Bakhodir BahronovichSamarkand institute of economics and service
doctoral student of the Department
“Digital economy” associate professor,

boxodir82@mail.ru +998882875535

**Annotation**

This article presents the problems of providing employment to the population and ways to solve them. The daily situation on the labor market is also analyzed. Here are the benefits of a day employment center. The ways and tasks of organizing a daily work center are outlined and a work mechanism is developed

**Key words**: labor, income, wages, credit, labor productivity, unemployment, employment

**Кириш**

Жамият ўз тараққиёти жараёнида турли муаммоларга дуч келади, уларни ечиш, бартараф этиш асосида ривожланади, юксалишнинг янги поғоналарига кўтарилади. Лекин жамият тараққиёти йўлида пайдо бўладиган муаммолар ичида шундай муаммолар ҳам борки, уларни ечиб, охирига етишнинг имкони йўқ. Ана шундай муаммолар сирасига аҳоли бандлигини таъминлаш муаммоси киради. У гўёки булоқ сувиги ўхшайди. Булоқдан сув олинганда булоқда сув камайгандай бўладию, маълум муддат ўтгандан сўнг у яна тўлиб тошади. Агар бугун биз бор имкониятларимизни ишга солиб, бандлик муаммосини ҳал қилсак ва тўла бандлик даражасига эришсак, салгина вақт ўтгандан кейин яна у муаммога айланади. Шу сабабли ҳам аҳоли бандлигини таъминлаш азалдан энг оғир, энг зиддиятли, энг долзарб ва биринчи навбатда ечилиши лозим бўлган ижтимоий муаммо бўлган. Айниқса ўтиш мамлакатларида ушбу муаммо янада кескинлашади. Шунинг учун ҳар бир мамлакат бандлик муаммосини турли иқтисодий усуллар орқали ҳал этади. Масалан, АҚШда аҳолига кредит бериш орқали уларни доимий иш билан банд этилади[1]. Ёки айтайлик оилавий тадбиркорликни ривожлантириш орқали ишсизларни камайтиради.

Ўзбекистон ҳам мамлакат аҳолисига кредит бериш, тадбиркорликни ривожлантириш, ишсизларни қайта касбга ўқитиш ва уларни тайёрлаш, хизмат кўрсатиш соҳасини ривожлантириш орқали иш билан таъминламоқда. Бироқ, Ўзбекистонда аҳолини иш билан таъминлаш борасида олиб бораётган саъйи ҳаракатлар, ҳар бир меҳнат ресурсидан мамлакат равнақи йўлида фойдаланиш борасидаги ислоҳотлар олиб борилмасин, ишсизларни доимий иш билан таъминлашнинг имконини бўлмаяпти. Модомики, меҳнат бозоридаги ишчи кучларини доимий иш билан таъминлашнинг имкони бўлмаса, уларни кунлик иш билан таъминлаш йўлларини кўриш лозим.

Бизнинг ҳисобимиз бўйича ҳар бир вилоятда камида кунлик меҳнат бозорида ишловчилар қарийб минг кишини ташкил этади. Кунлик иш маркази кишиларга кунлик даромад топиш имконини беради. Ундаги ишловчилар ўз маҳоратларини ишга солиб иш берувчиларнинг талаби даражасида фаолият юритади. Иш берувчининг буюртмасини маълум келишув (даромад) эвазига бажаради ва талабини қондиради. Демакки, қайсидир жиҳатдан миллий махсулотни яратишда ва хизмат кўрсатишда иштирок этади. Шу сабабли “Кунлик иш маркази” мамлакат тараққиёти учун муҳим рол ўйнайди.

**Мавзуга оид адабиётлар таҳлили:**

Ишсизлик унинг моҳияти, ижтимоий-иқтисодий тараққиётга салбий таъсири, ишсизликни юмшатиш масалалари ҳақида бир қанча илмий-амалий ишлар олиб борилган.А.Смит[2], Ж.Б.Сей[3], А.Маршалл[4], Й.Шумпетер[5], Ж.М.Кейнс[6] ва бошқаларнинг тадқиқотлари шулар жумласидандир. МДҲ мамлакатларида ҳам бу борада кенг миқёсда илмий тадқиқот ишлари бажарилган. С.А.Кузмин[7], А.И.Рофе[8], С.Ю.Рощин, Т.О.Разумова[9] ва бошқалар ишсизлик ва аҳоли бандлигини таъминлашнинг назарий ва амалий масалаларига катта эътибор қаратишган. Ўзбекистонда ҳам аҳоли бандлигини таъминлаш муаммоларига бағишланган илмий изланишлар олиб борган олимларимиздан Қ.Х.Абдурахмонов[10], М.М.Муҳаммедов, Д.Х.Асланова, С.А.Исхаковаларни[11] кўрсатиш мумкин. Улар ўз илмий изланишларида мамлакатимизда меҳнат бозорининг ҳолати ва аҳоли бандлигини таъминлашнинг назарий-услубий муаммоларини тадқиқ этганлар.

Юқорида келтирилган олимларнинг илмий изланишларида мамлакатимизда аҳоли бандлигини таъминлашнинг назарий ва амалий жиҳатлари кенг ёритиб берилган. Лекин иқтисодиётда бандлик даражаси 60 фоиздан юқори бўлишига қарамасдан, уларнинг меҳнатидан самарали фойдаланиш масаласи, ишсизлик муаммосини янги услубда ҳал этиш йўллари чуқур ва атрофлича ўрганилмаган. Шу сабабли, “Кунлик иш марказ”ларини ташкил этиш кишиларни кунлик иш билан таъминлаш билан боғлиқ муаммоларни ечишга қаратилган илмий изланишларни олиб бориш Янги Ўзбекистон тараққиётининг ҳозирги босқичида ўта муҳим аҳамият касб этади.

**Тадқиқот методологияси:**

Билишнинг аниқ усуллари йиғиндисига таянган ҳолда илмий таҳлиллар, социологик сўровлар, анализ ва синтез, индукция ва дедукция, тизимли, ёндашув, таҳлилнинг мантиқий усуллари ҳамда натижани илмий ўрганиш услубларидан фойдаланилди.

**Таҳлил ва натижалар:**

Мамлакат иқтисодиётини юксалтиришда меҳнат ресурслари бошқа ишлаб чиқариш омилларига нисбатан кўпроқ самара берадиган ва белгиланган мақсад ва марраларга тезроқ эришиш имконини яратадиган бош омил ҳисобланади. Инсон омили имкониятларидан унумли фойдаланган дунёнинг бир қатор ривожланган мамлакатлари - АҚШ, Франция, Япония, Канада иқтисодий тараққиётининг юқори суръатларига эришдилар ва пировард натижада ўз халқлари учун муносиб турмуш даражасини таъминлаб беришга муваффақ бўлдилар. Ушбу мамлакатларда меҳнат ресурсларидан унумли фойдаланиш ва аҳоли бандлигини таъминлаш учун “Иш марказлари” ташкил этилган[12].

Бозор иқтисодиёти шароитида қимматбаҳо ресурс сифатида меҳнат ресурсларидан оқилона фойдаланиш нуқтаи назаридан ёлланма ишчиларнинг доимий иш жойидан ҳоли бўлган вақтларида кунлик иш билан банд бўлишлари жамият учун ҳам, тадбиркор учун ҳам ёлланма ишчи учун ҳам фойдали. Назарий тадқиқотлар шундан далолат берадики, кунлик иш хорижий мамлакатларда ҳам кенг тарқалган бўлиб, у меҳнат бозорида ишчи кучига бўлган талаб ва унинг таклифи ўртасидаги мувозанатни уйғунлаштиришда муҳим рол ўйнайди.

**Давлат нуқтаи назаридан**

**Жамият нуқтаи назаридан**

ЯИМ хажми кўпаяди

Бюджет даромадлари ошади

Давлат харажатлари камаяди

Ишсизлик даражаси қисқаради

Камбағаллар сони камаяди

Ишсизлик муаммоси ўз ечимини топади

Кунлик иш ўринлари пайдо бўлади

Даромад топиш имкониятлари кенгаяди

Жиноятчилик камаяди

Кишиларнинг ижтимоий фаоллиги ошади ва бошқалар

**Кунлик иш марказининг афзалликлари**

**1-расм. Кунлик иш марказининг афзалликлари[[1]](#footnote-1).**

Бундан ташқари, бандликнинг ушбу шакли аҳоли даромадларини шакллантиришнинг ва уни кўпайтиришнинг муҳим манбаларидан бири саналади. Шулардан келиб чиққан ҳолда, бозор муносабатлари тобора мустаҳкамланиб бораётган Янги Ўзбекистонда меҳнат ресурсларини кунлик иш билан таъминлашни ижобий баҳолаш учун барча асосларимиз бор.

 Ҳозирги кунда кунлик меҳнатда банд бўлганларнинг топаётган даромадлари 150,0-200,0 минг сўмни ташкил этади[13]. Кунлик меҳнатда банд бўлганларнинг ойлик даромади, мамлакатнинг ўртача ойлик иш ҳақига тенг, ҳатто ундан ҳам зиёд (Ўзбекистонда ўртача ойлик иш ҳақи 2022 йилнинг иккинчи чорагида 3540,0 минг сўмни ташкил этган). Ҳудудларда доимий ишда ёлланиб ишлаётган ишчиларнинг иш ҳақи миқдори 2,0-2,5 млн сўмни ташкил этади. Демак, кунлик иш билан банд бўлган ёлланма ишчининг топаётган даромади, доимий иш билан банд бўлган ишчининг иш ҳақи миқдоридан 1,4 мартага ортиқ. Шу сабабли ҳам бугунги кунда кунлик ишда ишлашни хоҳловчилар сони ортиб бормоқда [14]. Аммо Ўзбекистонда аҳолини кунлик иш билан таъминлаш муаммосини тартибга солувчи бирон-бир ҳуқуқий норманинг ишлаб чиқилмагани, ёки айталик ҳудудларда (маҳаллаларда) кунлик ишлаш истагини билдирувчилар ва кунлик ишга жалб этувчилар фаолиятини мувофиқлаштирадиган, манфаатларини бирлаштирувчи марказни ташкил этилмаганлиги учун уларнинг фаолиятини тартибга солишда турли қийинчиликларни келтириб чиқармоқда. Масалан, кунлик иш ҳажмини аниқлаш, иш ҳақини белгилаш, меҳнат шароитларини ўрганиш ва бошқалар.

Кунлик меҳнат бозоридаги ёлланма ишчи кучлардан мамлакат равнақи йўлида унумли фойдаланиш мақсадида Самарқанд вилоятининг бир неча туманларида социологик тадқиқот ўтказилди. Сўровларга жами 200 нафар ёлланма ишчилар жалб қилинган бўлиб, улардан 136 нафари (68%) эркаклар, 64 нафари (32%) аёллардан иборат (1-расм).

**1-расм. Сўралганларни жинси бўйича таркиби[[2]](#footnote-2), фоизда**

Социологик сўров жараёнида кунлик меҳнат бозоридаги ёлланма ишчиларнинг « Кунлик иш марказини» ташкил этиш тўғрисида фикрлари ҳам ўрганилди. Социологик тадқиқотларимиз кунлик меҳнат бозорига нафақат ишсизлар балки, ҳафтасига тўлиқ иш билан банд бўлмаганлар, ўқувчи талабалар ҳамда ёши улғайган пенсионерлар чиқаётганлигини ҳам аниқлади. Жумладан, сўровларда иштирок этганларнинг 47 фоизи - ишсизлар, 21 фоизи - ўқувчи талабалар, 20 фоизи эса - иш билан тўлиқ банд бўлмаганлар, (яъни ҳафтада тўлиқ иш билан банд бўлмаганлар) қолган 12 фоизи - ёши улуғ пенсионерлар ташкил этган (2-расм).

**2-расм. Кунлик меҳнат бозоридаги ёлланма ишчиларнинг таркиби[[3]](#footnote-3), фоизда**

Шунингдек, улар орасида аёллар ҳам бизнинг ҳисобимиз бўйича 32 фоизни ташкил этаяпти. Кунлик меҳнат бозоридаги ёлланма ишчиларнинг 17 фоизи олий маълумотли, 50 фоизи ўрта махсус маълумотли, қолган 33 фоизи эса ўрта ва тугалланмаган ўрта маълумотлилардир. Умуман олганда кунлик меҳнат бозоридаги ёлланма ишчиларнинг аксарият кўпчилиги маълум маълумотга ва касб-ҳунарга эга бўлган кишилардан иборат (3-расм).



**3-расм. Сўралганларнинг маълумоти бўйича таркиби[[4]](#footnote-4),фоизда**

Сўровларимизда ёлланма ишчиларнинг 66 фоизи кунлик меҳнат бозорида ўзларини ноқулай хис этмаётганлигини билдиришди. Демакки, кунлик ёлланма ишчиларнинг бундай ҳолатлари уларни доимо кунлик меҳнат бозорида фаол иштирок этишига ундайди. Шунингдек, ёлланма ишчиларнинг 83 фоизи кунлик меҳнат бозорининг ўзига хос қулайлик томонларини эътироф этишган. Масалан, келишилган иш жойига бориш ва овқатланиш харажатлари иш берувчи томонидан қопланиши, кунлик даромадга эга бўлиш, белгиланган ишни муддатидан олдин бажариш ва бошқалар.

“Кунлик иш маркази” ташкил этилса унга мурожаат қилармидингиз ва у билан шартнома асосида ишлашни истайсизми деган саволлар берилганда эса 68 фоиз ёлланма ишчилар “Ҳа” деган жавобларни маъқуллашган (4-расм). Демак кунлик меҳнат бозорини тартибга солиш учун аввало “ Кунлик иш марказларини” ташкил этиш мақсадга мувофиқдир.

**4-расм. Кунлик меҳнат бозорида “ Кунлик иш маркази” ташкил этилиши бўйича сўров[[5]](#footnote-5),фоизда**

Аммо кунлик меҳнат бозорида иш берувчи ва кунлик ишловчи ўртасида муносабатларни тартибга соладиган мукаммал қонун-қоидалар йўқлиги учун баъзи муаммолар келиб чиқаяпти. Охирги пайтларда ижтимоий тармоқларда кунлик меҳнат бозоридан ёлланган ишчилар бахтсиз ҳодиса оқибатида ногирон бўлаётганлигини ва уларга ҳеч қандай моддий ёрдам кўрсатилмаётганлиги таъкидланмоқда. Ёки айтайлик, иш берувчи ҳам кунлик ишловчининг меҳнатидан қониқмаётганлиги сабабли унга нисбатан аниқ чора кўра олмайди. Бундай ҳолат кунлик меҳнатга чиқувчилар ва иш берувчилар ўртасида турли низоларни келтиради. Шунинг учун кунлик меҳнат бозорини тарибга солиш ундаги ишчилар меҳнатидан мамлакат равнақи йўлида унумли фойдаланиш мақсадида кунлик меҳнат бозорларида «Кунлик иш маркази» ташкил этилса, мақсадга мувофиқ бўлар эди. Кунлик меҳнат бозорида «Кунлик иш маркази» аввало, ёлланма ишчиларни ҳуқуқларини ҳимоя қилади, меҳнат хавфсизлигини иш берувчининг зиммасига юклайди. Шунингдек, яна бир қанча муҳим вазифаларни бажаради. Кунлик меҳнат бозорларида “Кунлик иш марказларини” ташкил этиш учун қуйидаги механизмларни амалга ошириш таклиф этилади:

Кунлик иш марказининг ишлаш механизми қуйидагича амалга оширилади (5-расм):

Кунлик иш маркази

Тижорат

банклари

Савдо саноат

палатаси

«Ишга марҳамат» моно марказ

Солиқ бўлими

Туман бандликка кўмаклашиш маркази

Касаба уюшмаси

Кунлик ёлланма ишчи

Иш берувчи

**5-расм. Кунлик иш марказининг ишлаш механизми[[6]](#footnote-6).**

Кунлик иш марказининг асосий вазифалари сифатида қуйидагиларни тавсия қиламиз:

- кунлик ишларга ёлланиш учун рўйхатга олинган фуқароларга хизматлар кўрсатиш;

- кунлик ишларга ёлланган фуқароларни кунлик иш билан таъминлаш мақсадида жисмоний ва юридик шахслардан (иш берувчи) буюртмалар қабул қилиш;

- кунлик ёлланма ишчиларга иш берувчилар томонидан таклиф этилаётган кунлик ишлар тўғрисида маълумотлар бериш;

- кунлик иш қидираётган фуқаролар ва иш берувчиларни кунлик ишларни бажаришнинг асосий қоидалари билан таништириш;

- кунлик ишларни бажарувчи фуқароларни ўзини-ўзи банд қилган сифатида рўйхатдан ўтиши ва электрон шаклдаги маълумотнома олишга шарт-шароит яратиш;

- кунлик ишчилар сони, уларнинг таркиби тўғрисида аниқ ҳисоб-китобини амалга ошириш;

- кунлик ишларни бажарувчи фуқароларни ўз хоҳишига кўра амалга ошираётган фаолият турларини (хизматлар) реклама шаклида оммавий ахборот воситалари ва интернет орқали бепул эълон қилиш;

- кунлик ёлланма ишчиларга корхона ва ташкилотлардаги бўш (вакант) иш ўринлари билан мунтазам таништириб бориш ва доимий ишга жойлаштиришга кўмаклашиш;

- меҳнатни муҳофаза қилиш тўғрисида қонунчиликка риоя этиш масалалари бўйича кунлик ёлланма ишчилар ҳамда иш берувчиларга маслаҳат ва услубий ёрдам кўрсатиш, иш жараёнида бахтсиз ҳодисалар ва жароҳатланиш ҳолатларининг олдини олиш борасида тушунтириш ишларни олиб бориш ва шу кабилар.

**Хулоса ватаклифлар**

**Биринчиси,** кунлик меҳнат бозорида давлат хусусий шерикчилиги асосида “Кунлик иш марказини” ташкил этиш ва у орқали ёлланма ишчиларни жалб этиш лозим. Шу мақсадларда кунлик ёлланма ишчиларни фақат “Кунлик иш маркази” орқали иш излашларини ва унга мурожаат қилишларини, шунингдек иш беруви ҳам “Кунлик иш маркази” орқали ишчиларни жалб этишга ўргатиш бўйича, масалан, “кунлик иш марказига” мурожаат қилинг!, “Кунлик иш маркази” сиз учун ташкил этилган!, “Иш маркази” ҳақида нималарни биласиз? каби мавзуларда илмий оммавий рисола, оммавий ахборот воситалар орқали уни тарғибот ва ташвиқот қилиш, ушбу масала юзасидан давра суҳбатларини ўтқазиш орқали кунлик даромад топиш истагида бўлганларни “Кунлик иш маркази” га жалб этиш мумкин;

**Иккинчиси,** кунлик меҳнат бозоридаги давлат хусусий шерикчилиги асосида ташкил этилган “Кунлик иш маркази” фаолиятини хуқуқий жиҳатдан мустаҳкамлаш. Бу борада “Кунлик иш маркази фаолияти” тўғрисида қонун ишлаб чиқиш. Ушбу қонун кунлик ёлланма ишчилар ва иш берувчиларни ҳуқуқларини ҳимоя қилади, мажбуриятларини белгилаб беради. Шунингдек, иш жараёнида иш берувчи ва кунлик ишловчи ўртасида юзага келадиган турли хил низоли ҳолатларни, келишмовчиликларни адолатли ҳал этишда хизмат қилади.

**Учинчиси,** кунлик ёланма ишчиларни “Кунлик иш марказига” жалб этишнинг рағбатлантириш механизмини ишлаб чиқиш ва уни амалиётга жорий этиш. Бунинг учун “Кунлик иш маркази” орқали кунлик ишга жойлашиб даромад топаётган ишчиларни молиявий қўллаб-қувватлаш. Масалан, истеъмол кредитини олишда “Кунлик иш маркази” кафолат бериши, ёки айтайлик, фарзандларини ёзги дам олиш масканларига жойлаштиришга ёрдамлашиш каби ишлар амалга оширилса кунлик меҳнат бозорига чиқувчилар фақатгина “Кунлик иш маркази” орқали иш топишга интилади ва бу катта самара беради.

**Тўртинчиси,** кунлик ишчиларни кунлик топаётган даромадларидан мажбурий солиқ ундириш эмас балки, уларнинг ўз ихтиёрига қўйиб, кунлик топаётган даромадидан келгусида масалан айтайлик, ишга яроқсиз бўлган вақтларда ундан фойдаланиш учун пенсия жамғармасига ўзи истаган миқдорда маблағ қўйишини таъминлаш лозим. Бу эса кунлик ишловчиларни келгусида кимгадир боқиманда бўлмаслигига, ёки мажбурий тўловларни, жумладан коммунал тўловларини мунтазам тўланишига эришилади ва бу жамиятга, ўзига ҳам катта фойда беради.

**Фойдаланилган адабиётлар рўйхати**

 1.Барчук И.Д. Америка: рыночная экономика и обораз жизни. Москва-2001.,18-14 стр.

2.Смит А. Исследование о природе и причинах богатства народов. Пер. с анг. Майбурда Е.М.. М.: 1993, -152 с.

3. Сей Ж.Б. Тракт по политической экономии. М.: Дело, 2000.

4.Маршалл А. Принципы экономической науки / Пер. с анг. -М., 1993. Т.1, -311с.

5. Шумпетер Й. Теория экономического развития / Пер. с нем. Автономова В.С. и др. -М., 1982.

6. Кейнс Ж.М.. Общая теория занятости, процентов и денег. Пер. с анг.-М., 1978.- 576 с.

7.Кузмин С.А., Занятость: стратегии России-М.: Эдиториал УРСС., 2001-304 с..

8.Рофе А.И. Рынок труда. Учебник длая вузов.Москва.: МИК, 2003 г.

9.Рощин С.Ю., Разумова Т.О.. Экономика труда: экономическая теория труда.Учебное пособие.: ИНФРА-М, 1000г.

10.Абдурахмонов Қ.Х. Меҳнат иқтисодиёти. Тошкент.: “Меҳнат», 2004.

11.Мухамедов М.М., Асланова Д.Х., Исхакова С.А. Рынок труда Узбекистана: региональные проблемы безработицы и занятости. Самарканд.: Изд-во «Зарафшан», 2008.

12.Ludo Struyven, Line Van Hemel. The local integration of employment services: assessing network effectiveness of local job centres in Flanders. Environment and Planning C: Government and Policy 2009, volume 27, pages 1055 1071. doi:10.1068/c0858l

13. Мардонов Б.Б. Мустафоев Ғ.С. Кунлик меҳнат бозори ҳолатини ўрганиш ва уни тартибга солиш. // Рисола. СамДЧТИ нашр матбаа марказида чоп этилди. Самарқанд 2020.Б9.

14. Мардонов Б.Б. Мустафоев Ғ.С. Кунлик меҳнат бозори ҳолатини ўрганиш ва уни тартибга солиш. // Рисола. СамДЧТИ нашр матбаа марказида чоп этилди. Самарқанд 2020.-45б.

1. Муаллиф томонидан ишлаб чиқилган. [↑](#footnote-ref-1)
2. Социологик сўров натижалари асосида муаллиф томонидан тайёрланди. [↑](#footnote-ref-2)
3. Социологик сўров натижалари асосида муаллиф томонидан тайёрланди [↑](#footnote-ref-3)
4. Социологик сўров натижалари асосида муаллиф томонидан тайёрланди [↑](#footnote-ref-4)
5. Социологик сўров натижалари асосида муаллиф томонидан тайёрланди. [↑](#footnote-ref-5)
6. Муаллиф тадқиқотлари асосида ишлаб чиқилди. [↑](#footnote-ref-6)